b'\n_START_ARTICLE_\nLedvi\xc4\x8dni kamen\n_START_SECTION_\nZnaki in simptomi\n_START_PARAGRAPH_\nLedvi\xc4\x8dni kamni, ki zama\xc5\xa1ijo se\xc4\x8devod ali ledvi\xc4\x8dni meh, povzro\xc4\x8dajo ob\xc4\x8dasno bole\xc4\x8dino, ki seva od boka proti dimlju ali osramju ter notranjem delu stegna. Tovrstna bole\xc4\x8dina se imenuje ledvi\xc4\x8dna kolika in jo opisujejo kot eno od najhuj\xc5\xa1ih poznanih bole\xc4\x8din. Ledvi\xc4\x8dno koliko obi\xc4\x8dajno spremljajo nenadna potreba po uriniranju, nemir, krvose\xc4\x8dnost (hematurija), potenje, navzea in bruhanje. Obi\xc4\x8dajno traja od 20 do 60 minut in jo povzro\xc4\x8da peristaltika se\xc4\x8devoda, ki posku\xc5\xa1a izriniti kamen. Zaradi embriolo\xc5\xa1ke povezave med se\xc4\x8dili, spolovili in prebavili seva bole\xc4\x8dina v spolne organe ter povzro\xc4\x8da siljenje na bruhanje in bruhanje. Posledici oviranja pretoka se\xc4\x8da po enem ali obeh se\xc4\x8devodih sta lahko tudi postrenalna azotemija (porast ravni se\xc4\x8dnine in drugih nebeljakovinskih du\xc5\xa1ikovih spojinv se\xc4\x8du) in hidronefroza (raz\xc5\xa1irjenje ledvi\xc4\x8dnega meha in ledvi\xc4\x8dnih \xc4\x8da\xc5\xa1ic).\n_START_SECTION_\nVzroki\n_START_PARAGRAPH_\nPrehranski dejavniki, ki pove\xc4\x8dajo tveganje za tvorbo ledvi\xc4\x8dnih kamnov, so izsu\xc5\xa1itev (premajhen vnos teko\xc4\x8din) in visok vnos \xc5\xbeivalskih beljakovin, natrija, rafiniranih sladkorjev, oksalata, grenivkinega in jabol\xc4\x8dnega soka ter kokakole.\n_START_SECTION_\nKalcij\n_START_PARAGRAPH_\nNajpogostej\xc5\xa1a oblika ledvi\xc4\x8dnih kamnov so kamni iz kalcijevega oksalata. Nekatere \xc5\xa1tudije nakazujejo, da so ljudje, ki u\xc5\xbeivajo prehranska dopolnila s kalcijem, bolj izpostavljeni ledvi\xc4\x8dnim kamnom in te izsledke so upo\xc5\xa1tevali pri dolo\xc4\x8ditvi priporo\xc4\x8denega dnevnega vnosa kalcija za odrasle. Vendar pa za razliko od kalcija v prehranskih dopolnilih kalcij v prehrani naj ne bi pove\xc4\x8dal tveganja za razvoj kamnov, marve\xc4\x8d naj bi celo \xc5\xa1\xc4\x8ditil pred njimi. Razlog za to je najverjetneje sposobnost kalcija, da v prebavilih ve\xc5\xbee zau\xc5\xbeite oksalate; \xc4\x8de se zmanj\xc5\xa1a koli\xc4\x8dina zau\xc5\xbeitega kalcija, se pove\xc4\x8da koli\xc4\x8dina oksalata, ki se iz prebavil vsrka v krvni obtok in tako pride do pove\xc4\x8danih koli\xc4\x8din v se\xc4\x8d izlo\xc4\x8denega oksalata. V se\xc4\x8du oksalat povzro\xc4\x8da obarjanje kalcijevega oksalata; oksalat je 15-krat mo\xc4\x8dnej\xc5\xa1i promotor obarjanja kot kalcij. Tako novej\xc5\xa1i dokazi ka\xc5\xbeejo, da nizki vnos kalcija s prehrano pove\xc4\x8duje tveganje za nastanek ledvi\xc4\x8dnih kamnov. Vendar pa pri ve\xc4\x8dini posameznikov verjetno odigrata pomembnej\xc5\xa1o vlogo premajhen vnos teko\xc4\x8din in prevelik vnos oksalatov.\n_START_SECTION_\nDrugi elektroliti\n_START_PARAGRAPH_\nPoleg kalcija naj bi tudi nekateri drugi elektroliti vplivali na nastanek ledvi\xc4\x8dnih kamnov. Na primer, zaradi pospe\xc5\xa1evanja izlo\xc4\x8devanja kalcija naj bi visok vnos natrija pove\xc4\x8deval tveganje za tvorbo kamnov. Fluoriranje pitne vode naj bi iz podobnega razloga tudi pove\xc4\x8devalo tveganje, vendar so potrebne nadaljnje epidemiolo\xc5\xa1ke \xc5\xa1tudije. Nasprotno pa naj bi visok vnos kalija s prehrano zmanj\xc5\xa1al verjetnost za nastanek ledvi\xc4\x8dnih kamnov, saj kalij spodbuja izlo\xc4\x8danja citrata v se\xc4\x8d, le-ta pa zavira tvorbo kristalov. Tudi povi\xc5\xa1an vnos magnezija naj bi zmanj\xc5\xa1al verjetnost tvorbe kamnov, ker je tudi magnezij, podobno kot citrat, zaviralec nastajanja kristalov v se\xc4\x8du.\n_START_SECTION_\n\xc5\xbdivalske beljakovine\n_START_PARAGRAPH_\nPrehrana v razvitem svetu vsebuje obi\xc4\x8dajno ve\xc4\x8d \xc5\xbeivalskih beljakovin, kot jih telo potrebuje. Prese\xc5\xbene koli\xc4\x8dine \xc5\xbeveplo vsebujo\xc4\x8dih aminokislin (npr. cistein, metionin), se\xc4\x8dne kisline in drugih kislih presnovkov \xc5\xbeivalskih beljakovin se izlo\xc4\x8dajo v se\xc4\x8d in ga nakisajo, kar pospe\xc5\xa1uje tvorbo ledvi\xc4\x8dnih kamnov. Telo sku\xc5\xa1a uravnovesiti kisel pH z ve\xc4\x8djim izplavljanjem kalcija iz kosti ter izlo\xc4\x8danjem v se\xc4\x8d, vendar pa to \xc5\xa1e dodatno pove\xc4\x8da tveganje za tvorbo kamnov. Pri posameznikih, ki vna\xc5\xa1ajo povi\xc5\xa1ane koli\xc4\x8dine \xc5\xbeivalskiih beljakovin v telo, je obi\xc4\x8dajno opaziti tudi zni\xc5\xbeano izlo\xc4\x8danje citrata v se\xc4\x8d, medtem ko je izlo\xc4\x8danje citratov pri vegetarijancih povi\xc5\xa1ano.\n_START_SECTION_\nDiagnosticiranje\n_START_PARAGRAPH_\nDiagnosticiranje ledvi\xc4\x8dnih kamnov se opravi s pomo\xc4\x8djo anamneze, fizikalnih preiskav, analize se\xc4\x8da in radiografskih preiskav. Klini\xc4\x8dna diagnoza je narejena po navadi na osnovi informacij o lokaciji in stopnji bole\xc4\x8dine, ki je tipi\xc4\x8dno kr\xc4\x8devita (poteka v sunkovitih napadih). \xc4\x8ce kamni obstruirajo ledvice, je bole\xc4\x8dina prisotna v ledvenem delu. Fizikalna preiskava lahko poka\xc5\xbee povi\xc5\xa1ano temperaturo in Murphyjev znak (bole\xc4\x8dina pri tipanju kostovertebralnega predela) na prizadeti strani telesa.\n_START_SECTION_\nZdravljenje\n_START_PARAGRAPH_\nOkoli 98\xc2\xa0% manj\xc5\xa1ih ledvi\xc4\x8dnih kamnov, s premerom pod 5 mm, se v roku do 4 tednov po nastopu simptomov samodejno izlo\xc4\x8di z uriniranjem. Pri kamnih, s premerov od 5 do 10 mm, se izlo\xc4\x8di manj kot 53\xc2\xa0% kamnov. Tudi za\xc4\x8detna lokacija kamna vpliva na verjetnost spontanega izlo\xc4\x8denja. Kamni, ki se nahajajo v proksimalnem se\xc4\x8devodu, se sponatno izlo\xc4\x8dijo v 48\xc2\xa0% primerov, tisti v predelu prehoda iz se\xc4\x8devoda v mehur, pa v 79\xc2\xa0% primerov, ne glede na velikost kamna. \xc4\x8ce obstrukcija se\xc4\x8dnih poti ni huda in \xc4\x8de se ne pojavi oku\xc5\xbeba ter so simptomi bla\xc5\xbeji, se uporabljajo razli\xc4\x8dni nekirur\xc5\xa1ki ukrepi, da bi se pospe\xc5\xa1ila izlo\xc4\x8ditev kamna.\n_START_SECTION_\nProtibole\xc4\x8dinsko zdravljenje\n_START_PARAGRAPH_\nZa bla\xc5\xbeitev bole\xc4\x8din se pogosto dajejo intravensko nesteroidni antirevmatiki ali opioidi. Peroralna protibole\xc4\x8dinska zdravila so u\xc4\x8dinkovita pri bla\xc5\xbejih oblikah. Tudi intravensko apliciran paracetamol je u\xc4\x8dinkovit.\n_START_SECTION_\nPospe\xc5\xa1itev izlo\xc4\x8danja\n_START_PARAGRAPH_\nKot zdravila za pospe\xc5\xa1itev spontane izlo\xc4\x8ditve se\xc4\x8dnih kamnov iz se\xc4\x8dil se uporabljajo alfaadrenergi\xc4\x8dni blokatorji (npr. tamsulozin) in zaviralci kalcijevih kanal\xc4\x8dkov (npr. nifedipin). Kombinacija tamsulozina in kortikosteroida naj bi bila u\xc4\x8dinkovitej\xc5\xa1a od samega tamsulozina.\n_START_SECTION_\nKirur\xc5\xa1ka odstanitev\n_START_PARAGRAPH_\nTakoj\xc5\xa1nja operacija, ne glede na velikost kamna, je potrebna pri bolnikih z le eno delujo\xc4\x8do ledvico, obojestransko obstrukcijo, oku\xc5\xbebo se\xc4\x8dil in kadar pride do vnetja ledvic ali \xc4\x8de so bole\xc4\x8dine prehude. Novej\xc5\xa1e manj invazivne metode lahko nadomestijo odprti kirur\xc5\xa1ki poseg: ureteroskopija, perkutana litotripsija in zunajtelesna litotripsija.'